﻿Ioan Milică: Maeştrii argoului Maeştrii argoului Ioan MILICĂ Universitatea „Alexandru Ioan Cuza”, Iaşi (România) Facultatea de Litere Centrul de cercetări argotologice (Universitatea din Craiova) ioan_milica@yahoo.com U TOATE CĂ A CONSTITUIT, de multe ori, o piatră de încercare, ex- plorarea argoului cu instrumentele ştiinţelor limbajului s-a bucu- rat de interes în lingvistica occidentală. Se poate chiar aprecia că cercetarea argotismelor s-a realizat adesea din unghi interdiscipli- nar, în condiţiile în care principalii parametri ai variaţiei lingvis- tice – variaţia diacronică, variaţia diatopică, variaţia diastratică şi variaţia diafa- zică – au fost avuţi în atenţie din perspectiva unor preocupări ştiinţifice aflate la confluenţa lingvisticii cu psihologia, sociologia, antropologia sau semiotica. În urmă cu aproape un secol, lingvistul francez Albert DAUZAT constata că mistificările şi escrocheriile se prezintă la tot pasul în istoria argourilor. Pentru lingvist, nici un alt domeniu nu este mai fertil în capcane, mai bogat în măr- turii mincinoase, în documente falsificate de fantezia scriitorilor sau de rea ua- voinţă a celor interesaţi, ceea ce complică în mod particular studiul ştiinţific al acestor modalităţi de a vorbi. (DAUZAT 1929: 9) O astfel de poziţie critic ă poate fi astăzi nuanţată. Încă din prima jumătate a secolului trecut, studiul argoului s-a profesionalizat, iar vechea tradiţie lexi- cografică deschisă, după cum arată Julie COLEMAN, în secolul al XVI-lea, a fost dublată, după naşterea lingvisticii ca ştiinţă de sine stătătoare (în prima jumătate a veacului al XIX-lea), de o tradiţie filologică şi descriptivă care, în linii generale, coincide cu dezvoltarea lingvisticii comparativ-istorice şi, mai apoi, cu ascensiunea structuralismului. Cu toate că interesul filologic faţă de argou poate fi, la rigoare, urmărit în presa culturală din secolul al XIX-lea şi în lucrările de pionierat, nu este lipsit de însemnătate să arătăm că unii spe- cialişti îl consideră ca fondator al argotologiei1 moderne pe lingvistul Lazăr 1 Argotologia are ca obiect de cercetare „studiul procedeelor lingvistice prin care este favorizată actualizarea funcţiilor cripto-ludice, convenţionale şi identitare, aşa 11  ARGOTICA 1(5)/2016  ŞĂINEANU (fr. Lazare SAINÉAN, 1859-1934), discipolul lui Bogdan Petriceicu Haşdeu. Lucrările celui pe care învăţatul britanic Eric PARTRIDGE îl considera cel mai important cercetător al limbajului încifrat al răufăcătorilor ilus- trează atât cele mai importante aspecte legate de originea şi evoluţia ve- chilor argouri ale limbilor vorbite în Europa, cât şi delicata problemă a documentelor ce atestă folosirea respectivelor argouri. Publicată în 1907, lucrarea intitulată L'argot ancien (1455-1850), ses éléments constitutifs, ses rapports avec les langues secrètes de l'Europe méridionale et l'argot moderne este, după cum notează autorul în prefaţă, prima monografie lingvistică dedicată vechiului argou al limbii franceze. Alcătuită din cinci păr ţi (in- troducerea, trăsăturile specifice ale argoului, împrumuturile, fondul au- tohton al argoului răufăcătorilor şi impactul argoului asupra francezei moderne), cărora li se adaugă o secţiune de concluzii şi o anexă, lucrarea fixează un standard descriptiv care va fi urmat şi în alte contribuţii argo- tologice publicate în secolul al XX-lea. O privire mai atentă permite ob- servarea faptului că ŞĂINEANU, un pasionat cercetător al folclorului şi au- tor al unei lucrări monumentale închinate basmelor româneşti, valorifică instrumentele metodei comparativ-istorice în prezentarea vechiului ar- gou francez. În convergenţă cu dezideratul neogramaticilor de a formula cu rigoare legile fonetice care guvernează evoluţia formelor lingvistice, elevul lui Hasdeu se interesează sistematic de schimbările fonetice, mor- fologice şi semantice care pun în lumină mecanismele formale şi de conţinut prin care se creează argotismele. Prin tehnica de lucru adoptată, ŞĂINEANU a elaborat prima lucrare de ar- gotologie romanică. Cu toate că unghiul de analiză favorizat este cel lexical, aspect ce întăreşte observaţia că primele monografii asupra argoului sunt, în esenţă, bazate pe materialul lingvistic adunat de lexicografi, se poate observa că viaţa cuvintelor argotice nu poate fi total desprinsă de mediul în care res- pectivele cuvinte sunt întrebuinţate. Deşi autorul subliniază în introducere că a lăsat deoparte consideraţiile de natură istorică şi sociologică, astfel de notaţii nu lipsesc cu desăvârşire. De altfel, tocmai absenţa informaţiilor de ordin istoric şi social determină şi slăbiciunea unora dintre propunerile eti- mologice formulate de ŞĂINEANU. L'argot ancien consolidează ideea că lim- bajul argotic este, de fapt, un vocabular criptic, convenţional şi artificial fo- losit de răufăcători pentru a vorbi despre activităţile lor ilegale. cum se manifestă acestea în vorbirea specifică anumitor grupuri sociale” din so- cietăţile urbane (GOUDAILLIER 2002: 6). În lingvistica franceză, studiul ştiinţific al vechiului argou al răufăcătorilor îl are ca pionier pe filologul Francisque Michel (STEIN 1974: 31). 12 Ioan Milică: Maeştrii argoului Această „limbă secretă” este neînţeleasă de către neiniţiaţi şi se constituie prin încifrări ale formelor şi sensurilor unor cuvinte vechi, regionale sau îm- prumutate din alte limbi. În virtutea acestui caracter secret, argoul se opune limbii comune. Încifrarea argotică este, în concepţia lui Şăineanu, conştientă şi sistematică, iar procedeul elementar de codificare semantică este metafora. Prin aceste atribute, argoul se deosebeşte de naturaleţea şi spontaneitatea vorbirii populare. Concluziile formulate de ŞĂINEANU au fost, în mod explicit sau implicit, valorificate şi rafinate din toţi argotologii europeni importanţi din secolul al XX-lea. Între aceştia, merită evocată personalitatea ştiinţifică a lui Albert DA- UZAT (1877-1955), elev al fondatorului geografiei lingvistice, Jules Gilliéron, şi unul dintre cei mai importanţi specialişti francezi în toponimie şi onomas- tică. Spre deosebire de perspectiva strict lingvistică adoptată de Şăineanu, contribuţiile argotologice ale lui DAUZAT evidenţiază îmbogăţirea descrierii lingvistice cu elemente ordin istoric, geografic şi social menite să pună în re- lief strânsa legătură dintre limbă, gândire şi societate. Mai mult decât atât, concepţia ştiinţifică a lui DAUZAT, sădită în lucrări precum La philosophie du langage (1912, ed. rom. Filozofia limbii, 2015), este călăuzită de dezideratul de a surprinde principiile care guvernează evoluţ ia limbii. În cercetarea argou- rilor, acest deziderat se concretizează, aşa cum observă Iorgu IORDAN2 (1962: 379), în lămurirea vectorilor care guvernează geneza şi circulaţia argotisme- lor. Conform perspectivei deschise de DAUZAT, argoul nu mai este interpretat ca o excrescenţă lexicală deviantă în raport cu limba comună, aşa cum a pre- supus ŞĂINEANU, ci ca fenomen natural în care se observă hipertrofia unor procese de schimbare lingvistică puse în mişcare de anumite condiţii istorice şi socio-culturale. Ca şi graiurile, argourile au caracter eminamente oral. În viziunea lingvistului francez, argourile sunt vocabulare orale, de tip secun- dar, formate prin deformarea sau înlocuirea unor cuvinte curente ale limbii, iar vorbitorii care utilizează astfel de vocabulare sunt infractorii, unele cate- gorii de muncitori ambulanţi, comedianţii, tipografii, măcelarii, şcolarii, mi- litarii şi sportivii. Condiţiile primare care favorizează apariţia argourilor sunt: a) viaţa în comun a unor indivizi care trăiesc în grupuri izolate, b) mobilitatea socială a unor categorii de vorbitori, 2 O prezentare sinoptică a concepţiei lui IORDAN privind argoul este inclusă în MI- LICĂ 2009: 81-95. În aceeaşi lucrare sunt discutate şi alte cercetări româneşti nota- bile asupra argoului limbii române. 13  ARGOTICA 1(5)/2016  c) desfăşurarea activităţilor cotidiene în regiuni sau în medii în care se face simţită influenţa limbilor străine. În consecinţă, argourile luminează preocupările şi viziunea despre lume a argotizanţilor. Concepţia lui DAUZAT se dovedeşte novatoare în mai multe privinţe. În pri- mul rând, elevul lui Gilliéron constată că argoul răufăcătorilor este doar o ipostază a vorbirii argotice, întrucât aceasta cuprinde şi alte varietăţi: argoul militarilor, al navetiştilor, al şcolarilor sau al sportivilor. În mod firesc, aceste „limbi speciale” redau, în plan lingvistic, diversitatea socială caracteristică pentru lumea urbană de la începutul secolului al XX-lea, adică pentru lumea în care apaşii devin eroi de presă, iar vorbirea bulevardieră capătă anvergura unei mode. În ton cu Albert DAUZAT, Jules VENDRYES (1875-1960), discipol al marelui Antoine Meillet, arată că argourile sunt irizaţii socio-culturale ale limbii curente. Ele servesc comunicării mai mult sau mai puţin secrete dintre indivizii unor grupuri restrânse (VENDRYES 1921: 294) şi, prin această funcţie criptică, pot incluse în clasa mai cuprinzătoare a limbilor speciale (a limbaje- lor specializate, în terminologia lingvistică actuală). În al doilea rând, se cuvine menţionată reconfigurarea conceptuală a glo- tonimului ARGOU. Dacă ŞĂINEANU constata cu temei că, în epoca veche, ar- goul nu era altceva decât o specie de jargon care şi-a căpătat autonomia, DA- UZAT semnalează că şi alte varietăţi de limbaj de grup au urmat căi de evo- luţie convergente cu ale argoului infractorilor. Fenomenul este surprins cu exactitate de Iorgu IORDAN, romanistul care poate fi considerat fondatorul studiilor româneşti de argotologie3: Dar mai întîi ce este argoul? Acest termen însemnează, după împrejurări, mai multe lucruri, şi anume: 1) limbajul răufăcătorilor, vagabonzilor, cerşetorilor şi al altor categorii sociale similare, cărora, cu o singură expresie, nemţii le spun „Unterwelt”, iar francezii „les bas-fonds de la société”; 2) ceea ce se mai cheamă şi jargon, adică vorbirea specială a unor categorii sociale determinate, cum sînt soldaţii, muncitorii, studenţii, artiştii, şcolarii ş.a.; 3) tot ceea ce intră în limba cultă din vorbirea populară şi se caracterizează prin naturaleţe, spon- taneitate, afectivitate etc. Sensul cel mai răspîndit, pe care l-am numi propriu, este primul. (IORDAN 1962: 368) 3 Şi Lazăr ŞĂINEANU a acordat importanţă argoului românesc, integrându-l în com- paraţii cu argourile celorlalte limbi romanice, însă Iorgu IORDAN a dezvoltat un program sistematic de culegere şi de cercetare a argoului românesc, iar rezulta- tele acestei iniţiative pot fi urmărite consultând atât publicaţia ştiinţifică patro- nată de Iordan în perioada în care a fost profesor la Universitatea din Iaşi, Buleti- nul Institutului de Filologie Română «Alexandru Philippide» (BIFR), cât şi unele lu- crări de autor (IORDAN 1962, IORDAN 1975). 14 Ioan Milică: Maeştrii argoului În al treilea rând, se poate arăta că limbajele specializate (VENDRYES 1921: 296) denumite generic prin glotonimul ARGOU au ca trăsătură definitorie di- namismul. Orice argou accelerează înnoirea lingvistică, scrie DAUZAT, şi constituie, deopotrivă, un factor de coeziune şi o marcă de identitate a gru- pului în care este întrebuinţat. În argou, dinamismul schimbării determină înlocuirea formelor şi sensurilor lexicale atunci când acestea devin prea cu- noscute şi se răspândesc şi în afara cercurilor de argotizanţi. Aşadar, recursul la neologism pune în prim-plan dorinţa, obiectivă sau subiectivă, de noutate. În acelaşi timp, limbajele argotice conservă elemente arhaice „pe care limba curentă le-a pierdut” (VENDRYES 1921: 298). Acest fapt este subliniat de DAU- ZAT (1946: 57), atunci când dezbate problema revitalizării pe teren argotic a „unor cuvinte considerate moarte”. În esenţă, concurenţa dintre elementele lingvistice vechi şi cele noi de- monstrează că „nu se poate stabili o limită precisă între argou şi limbajul vorbit de toată lumea” (VENDRYES 1939: 254) şi că un vocabular argotic cuprinde, de regulă, două straturi de cuvinte: un fond stabil, comun mai multor generaţii de vorbitori, consolidat prin tradiţie, şi un strat mobil, cu termeni care sunt schimbaţi permanent (cf. IRIMIA 1999: 123). În epoca în care DAUZAT publică rezultatele cercetărilor întreprinse asu- pra argoului francez, în spaţiul cultural anglofon, lexicograful Eric PAR- TRIDGE (1894-1979) elaborează lucrarea Slang Today and Yesterday (1933), în care sintetizează cele mai importante puncte de vedere culese din literatura de specialitate de limbă engleză. Ca şi DAUZAT, PARTRIDGE consideră că „[a]proape tot argoul constă din cuvinte vechi cu forme schimbate sau, mult mai adesea, din cuvinte vechi cu înţelesuri noi sau cu nuanţe noi de înţeles” (PARTRIDGE 1954: 22). În acord cu ŞĂINEANU, care fixa o graniţă conceptuală fermă între argoul vechi şi cel modern, PARTRIDGE compară argoul răufăcătorilor (engl. cant) cu limbajul colocvial-argotic al anumitor categorii de orăşeni (engl. slang), pentru a observa că natura secretă şi tehnică a limbajelor de care se servesc grupurile restrânse şi închise de infractori pentru a comunica despre activităţile lor profesionale nu este proprie argoului folosit cu naturaleţe în vorbirea urbană. În viziunea lui Eric PARTRIDGE, prin termenul slang sunt denumite ele- mentele lingvistice informale care, conform definirii propuse de IORDAN (1962: 368), intră „în limba cultă din vorbirea populară şi se caracterizează prin naturaleţe, spontaneitate, afectivitate”. De altfel, PARTRIDGE este unul dintre primii specialişti care atribuie argoului caracter de normă şi distinge între argoul comun (engl. standard slang) şi argourile specializate ale diferitelor ca- tegorii de vorbitori: răufăcători, militari, studenţi etc. În argoul comun se adună elemente provenite din argourile speciali- zate: 15  ARGOTICA 1(5)/2016  În argoul comun sunt adoptate cuvinte provenite din straturile de jos ale so- cietăţii, în special din vorbirea Cockney, pentru simplul motiv că argoul celor de condiţie socială joasă este mai viu, mai plin de duh şi mai amuzant decât cel al vorbitorilor de engleză literară (PARTRIDGE 1954: 143-144) Pe lângă această delimitare justă, învăţatul britanic surprinde în comentariile sale şi deosebirile dintre argourile folosite în lumea interlopă şi argoul co- mun. În timp ce argourile răufăcătorilor sunt întrebuinţate mai cu seamă din raţiuni obiective, cea mai importantă fiind dorinţa de a păstra secretul asupra activităţilor ilicite denumite prin argotisme, în argoul comun primează fac- tori de ordin subiectiv precum dorinţa de a epata, de a amuza sau de a întări raporturile sociale cu alţi vorbitori. Un alt pasionat culegător de argou, David W. MAURER (1906-1981), a fost autorul a peste o sută de lucrări privind argoul lumii interlope din S.U.A. Spre deosebire de predecesorii care s-au aplecat asupra vorbirii încifrate a răufăcătorilor fie cercetând documentele de arhivă, fie recenzând critic lu- crările publicate anterior, MAURER a iniţiat un veritabil program de culegere a argotismelor, fie prin coresponden ţă, fie prin anchete. Cele mai importante rezultate ale acestui travaliu ştiinţific aproape uitat astăzi au fost adunate în lucrarea Language of the Underworld (1981). Tehnica de lucru preferată de Ma- urer este de tip lexicografic, glosarele compilate pentru a ilustra vorbirea di- verselor categorii de argotizanţi, de la pescari şi circari ambulanţi la cartofori şi narcomani, fiind însoţite de comentarii în care primează observaţiile de factură psihosocială. În viziunea lui MAURER, fiecare din multele subgrupuri ale răufăcătorilor profesionişti constituie ceea ce am putea numi o subcultură sau un microsistem, adică o entitate cul- turală ce diferă, deopotrivă, prin comportament şi prin limbaj de cultura dominantă (MAURER 1981: 260) Altfel spus, lumea interlopă nu este altceva decât un ansamblu de „subculturi infracţionale parazite în raport cu cultura dominantă şi sensibil deosebite una de cealaltă” (MAURER 1981: 262). În concepţia cercetătorului american, orice vo- cabular argotic este emblema lingvistică a grupului în care este întrebuinţat, în sensul că limbajul folosit este oglinda deprinderilor şi activităţilor în care se angajează membrii unei grupări infracţionale. Prin urmare, funcţia de bază a argoului răufăcătorilor ar fi cea identitară, din moment ce argoul are rolul obiectiv de a întări solidaritatea de grup şi a asigura protecţia lingvis- tică a comunicării dintre răufăcători. Totodată, funcţia identitară are şi temei subiectiv, întrucât, pentru un infractor, vorbirea în argou este şi o marcă a 16 Ioan Milică: Maeştrii argoului statutului pe care un individ îl capătă, la un moment, în sânul comunităţii de argotizanţi din care el face parte (MAURER 1981: 261). Aşadar, argoul răufă- cătorilor poate fi interpretat atât ca limbaj profesional (tehnolect), cât şi ca mijloc lingvistic de reliefare a statutului social (sociolect). De la mijlocul secolului al XIX-lea şi până după cel de-al doilea război mondial, argotologia occidentală s-a dezvoltat atât în direcţie socio- şi psiho- lingvistică, cât şi pe teren antropologic (STEIN 1974: 15-58). Pe adepţii di- recţiei sociolingvistice i-au interesat mai cu seamă obişnuinţele comunicative ale categoriilor socio-culturale de vorbitori care recurg statornic la argou. În câmp psiholingvistic, argoul a trezit atenţia specialiştilor interesaţi să desco- pere impactul trăirilor afective asupra vorbirii oamenilor simpli. Puţinele în- cercări de explorare a argoului din unghi antropologic au fost, la vremea res- pectivă, tributare rasismului ştiinţific (LOMBROSO 1887). După război, aceste filoane ale argotologiei s-au îmbogăţit cu lucrări valoroase care ilustrează progresele conceptuale, metodologice şi terminologice înregistrate în şti- inţele limbajului. Monografia dedicată de Pierre GUIRAUD (1912-1983) argoului limbii fran- ceze, L'argot (1956), cristalizează atât cadrul interpretativ dominant, respec- tiv studiul psihosocial al recursului la argou, cât şi unghiul de cercetare pre- ferat în argotologie: analiza lexicală. Conceput în acord cu preceptele lingvis- ticii structurale, studiul întreprins de GUIRAUD devine, în a doua parte a se- colului al XX-lea, standardul de realizare a unei cercetări asupra fenomene- lor argotice. Autorul realizează un succint parcurs critic al cercetărilor ante- rioare, prezintă straturile lexicale ale argoului, examinează procedeele for- male şi semantice de generare a argotismelor şi individualizează, ca şi Mau- rer, calitatea de emblemă lingvistică a argoului, adică funcţia sa simbolică într-un cadru socio-cultural dat (viaţa răufăcătorilor). În termenii lui GUIRAUD (1958: 97 ş.u.), argoul este „un signum de clasă, de castă, de corp social”. Mai apoi, autorul urmăreşte, de pe poziţie stilis- tică, prezenţa argoului în literatura franceză. Acest riguros „studiu struc- tural” (STEIN 1974: 46) are mai multe merite. În primul rând, sunt puse în lumină mecanismele interne şi externe de formare a argotismelor, ară- tându-se că aceste mecanisme au acţiune sistematică. În al doilea rând, se arată că argoul, ca orice alt vocabular de grup , este alcătuit din două categorii de cuvinte, şi anume cuvintele tehnice prin care sunt desemnate fiinţele şi lucrurile din mediul în care vorbitorul trăieşte şi termenii afec- tivi prin care se exprimă stările şi atitudinile subiectului vorbitor faţă de întâmplările din mediul cotidian (GUIRAUD 1958: 32). În sfârşit, se con- stată că, în plan cultural mai larg, argotizan ţii şi practicile lor comunica- tive au inspirat imaginarea mai multor tipuri de personaje literare (cerşetorul, vagabondul, răufăcătorul) şi au favorizat consolidarea unui 17  ARGOTICA 1(5)/2016  registru estetic frust, întemeiat pe potenţialul expresiv al vocabulei ar- gotice. Stilizările literare ale argoului pot constitui obiectul unei poetici argotice. Acelaşi traseu interpretativ este urmat şi de Louis-Jean CALVET (n. 1942), discipolul lui Pierre GUIRAUD. Miza monografiei lui CALVET, L'argot (1994) este de a evidenţia procedeele formative şi funcţiile comunicative tipice ale oricărui argou, cu toate că prezentarea se axează mai cu seamă asupra prac- ticilor de argotizare din limba franceză. Lucrarea se întemeiază pe teza că argoul nu trebuie considerat „o formă distinctă, impermeabilă şi deosebită de limba de provenienţă” (CALVET 1994: 6), ci o ipostază lingvistică firească a lim- bii generale, caracterizată de variaţia a trei parametri: istoric (diacronic), ge- ografic (diatopic) şi social (diastratic) (CALVET 1994: 114). Variaţia diafazică, între scopurile expresive urmărite de vorbitori, nu este pusă în discuţie, deşi s-ar putea argumenta că realizările de tip monofazic, proprii argourilor spe- cializate, şi, prin extensie, proprii oricărui limbaj specializat, au lăsat loc rea- lizărilor de coloratură diafazică ale argoului comun, prin prezenţa acestuia în literatură, în mass-media, în publicitate, în muzică şi în filme, în discursul politic etc. De altfel, chiar autorul arată că scriitori precum San-Antonio nu recurg la argou, ci născocesc elemente textuale care creează iluzia argotizării (CALVET 1994: 108). Perspectiva variaţionistă (sociolingvistică) adoptată de CALVET se îm- pleteşte cu cea funcţională. În continuitatea concepţiei lui GUIRAUD, care observa că identitatea limbajului argotic este guvernată de o funcţie stilis- tică, CALVET notează că evoluţia argoului este călăuzită de un cuplu de funcţii, funcţia criptică, prin care se asigură încifrarea semnificaţiilor, şi funcţia simbolică sau emblematică, având rol identitar: „acest cuplu funcţio- nal în care un termen predomină treptat asupra celuilalt caracterizează majoritatea argourilor contemporane” (CALVET 1994: 91). De altfel, dezbaterea asupra ro- lurilor îndeplinite de argotisme în actul de comunicare verbală este bine sintetizată de Marc SOURDOT (2002: 32-34), care distinge patru ipostaze funcţionale ale elementelor argotice: criptică, identitară, ludică şi economică (eficientă). Lucrarea lui CALVET consolidează observaţiile valoroase ale predecesori- lor şi semnalează noi puncte de interes în studiul argourilor, între care cele mai importante sunt: a) pătrunderea argoului în mass-media şi în lumea divertismentului (CAL- VET 1994: 31), b) nuanţele multilingve ale vorbirii argotice a găştilor din suburbiile ma- rilor oraşe, 18 Ioan Milică: Maeştrii argoului c) folosirea argoului ca mijloc semiotic de afirmare a spiritului de frondă (CALVET 1994: 63). După 1986, prin fondarea la Sorbona a unui centru de cercetări argotologice (astăzi, CARGO), studiul argourilor cunoaşte, în Franţa, o înflorire fără pre- cedent. Fondatorii CARGO, Denise FRANÇOIS-GEIGER (1934-1993), Jean- Pierre GOUDAILLIER (n. 1949) şi Marc SOURDOT (n. 1946), au publicat lucrări de referinţă în domeniul argotologiei. Se cuvin, spre exemplu, menţionate numărul tematic Parlures argotiques al prestigioasei reviste Langue française (nr. 90/1991) şi numărul tematic Argots et argotologie al publicaţiei La lingu- istique (nr. 38/2002), cărora li se adaugă alte lucrări personale şi colective. În acord cu fericita formulare propusă de Denise FRANÇOIS-GEIGER (1993: 57- 61), argoul este considerat „un fenomen de simbioză” între resursele comuni- cative ale limbii curente („gazda”) şi vocabularele aflate în uzul diverselor categorii de argotizanţi („simbioţii”). Mai mult decât atât, pe fondul creşterii imigraţiei, prefacerile socio-culturale din marile oraşe franceze s-au concretizat lingvistic în emergenţa unei interlimbi care se situează între franceza dominantă, aflată în uz, şi ansamblul de limbi vernaculare care compun mozaicul lingvistic al su- burbiilor defavorizate (fr. cités): araba magrebină, berbera, diversele limbi afri- cane şi asiatice, limbile ţigăneşti şi creolele antileze cu bază lexicală franceză (GOUDAILLIER 2002: 10) Acestor complicate schimbări ale căror efecte sunt încă departe de a fi eluci- date li se adaugă şi provocările comunicării verbale în epoca digitală. Inte- racţiunea lingvistică prin intermediul telefoniei mobile şi al internetului „ge- nerează noi reţele de uz argotic” (COLEMAN 2012: 267). O primă schimbare sem- nalată de Julie COLEMAN, autoarea unei monumentale istorii a lexicografiei argotice de limbă engleză, A History of Cant and Slang Dictionaries (4 volume, 2007-2011), este pătrunderea argoului în interacţiunile scrise mediate de computer. Arătând că, în uzul argotic actual, „hotarul dintre termenii folosiţi în scris şi cei folosiţi în vorbire este mai nesigur ca niciodată” (COLEMAN 2012: 267), autoarea lucrării The Life of Slang (2012) observă că practicile contemporane de comunicare online au destabilizat una din cele mai vechi trăsături ale ar- goului, şi anume caracterul oral. O altă proprietate determinată de schimbul electronic de mesaje este îm- pletirea argoului cu jargonul informatic (COLEMAN 2012: 273). Dacă ar fi să adoptăm un termen propus de fondatorii CARGO, în noua sa viaţă virtuală, argoul pare a se converti în jargou (fr. jargot, SOURDOT 1991: 23), glisarea funcţională între argoul propriu-zis şi jargon permiţându-i vorbitorului să identifice, în mediul online, tipul de interlocutor căutat. 19  ARGOTICA 1(5)/2016  Consideraţiile de mai sus ne permit să individualizăm cel puţin patru din- tre aspectele care au atras atenţia argotologilor: a) Denumirea de ARGOU acoperă o multitudine de practici de comu- nicare verbală mai mult sau mai puţin specializate, proprii traiului în mediul urban. Unele dintre aceste limbaje au atestare multiseculară (argoul răufăcătorilor), altele apar sub ochii no ştri (argoul inter- nauţilor). b) Din raţiuni de ordin metodologic, cei mai mulţi dintre specialişti con- sideră că esenţa argoului este de natură lexicală: orice argou este un vocabu- lar grefat pe gramatica limbii curente, însă această simbioză nu trebuie să neglijeze faptul că unele varietăţi de argou mizează pe destructurarea sono- rităţilor şi formelor gramaticale convenţionale ale limbii de uz comun. Astfel de fracturi lingvistice pot semnala existenţa unor fracturi sociale şi culturale (GOUDAILLIER 2002: 11). c) Argoul a fost adaptat, de la o epocă la alta, tehnologiilor şi tendinţelor comunicative ale timpului. Începând a doua jumătate a secolului al XIX-lea argotismele apar din ce în ce mai consistent în paginile ziarelor, iar în zorii secolului XXI, cuvintele argotice participă, împreună cu alte elemente, la con- stituirea ţesăturii semiotice a comunicării colocviale în mediul online. Ele- mentul argotic a devenit una din mărcile scripturalităţii electronice infor- male. d) Prezenţa argotismelor în mass-media, în discursul politic sau pe tere- nul artelor, îndeosebi în literatură, muzică şi film, a favorizat interpretarea recursului la argou fie ca manifestare a creativităţii lingvistice, fie ca degra- dare a standardelor şi cutumelor care guvernează comunicarea în sfera pu- blică. Indiferent, însă, de atitudinea faţă de argou, un fapt incontestabil me- rită subliniat: profilul argourilor este guvernat de vectorii care întreţin evo- luţia oricărei limbi naturale. BIBLIOGRAFIE Argots et argotologie, in La linguistique, nr. 38, vol. 1/2002. Paris: Presses Uni- versitaires de France, număr disponibil online. URL: <https:// www.ca- irn.info/revue-la-linguistique-2002-1.htm>. CALVET, L.-J. (1994). L'argot. Paris: Presses Universitaires de France. COLEMAN, J. (2012). The life of slang. Oxford: Oxford University Press. 20 Ioan Milică: Maeştrii argoului DAUZAT, A. (1946). Les argots. Caractères, évolution, influence. Index alphabé- tique. Paris: Librairie Delagrave, Coll. „Bibliothèque des chercheurs et des curieux”. DAUZAT, A. (2015). Filozofia limbii, traducere de Magda Jeanrenaud şi Alexandru Gafton. Iaşi: Editura Universităţii „Alexandru Ioan Cuza”, Col. „Logos”. FRANÇOIS-GEIGER, D. & J.-P. GOUDAILLIER (editori) (1991). Parlures argoti- ques, Langue française, nr. 90, număr disponibil online. URL: <http:// www.persee.fr/issue/lfr_0023-8368_1991_num_90_1>. FRANÇOIS-GEIGER, D. (1993). „L'argot, un phénomène de symbiose”. Dilbi- lim, X, pp. 57-61, articol disponibil online. URL: <http://www. egejfas. org/download/article-file/11442>. GOUDAILLIER, J.-P. (2002). „De l'argot traditionnel au français contemporain des cités”. La linguistique, vol. 38, nr. 1, pp. 5-24, articol disponibil online. URL: <https://www.cairn.info/revue-la-linguistique-2002-1.htm>. GUIRAUD, P. (1958) [1956]. L'argot. Paris: Presses Universitaires de France. IORDAN, I. (1962). Lingvistica romanică. Evoluţie, curente, metode. Bucureşti: Editura Academiei R.P.R. IORDAN, I. (1975) [1944]. Stilistica limbii române. Bucureşti: Editura Ştiinţi- fică. IRIMIA, D. (1999). Introducere în stilistică. Iaşi: Polirom, Colecţia „Colle- gium”. LOMBROSO, C. (1887). L'homme criminel. Étude anthropologique et médico-légale, traduit de l'italien par G. Regnier et A. Bournet, avec une préface du Dr. Ch. Létourneau. Paris: Félix Alcan, Éditeur. MAURER, D. W. (1981). Language of the Underworld. Lexington: University Press of Kentucky. MILICĂ, I. (2009). Expresivitatea argoului. Iaşi: Editura Universităţii „Alexan- dru Ioan Cuza”, Col. „Logos”. PARTRIDGE, E. (1954). Slang To-day and Yesterday with a short historical sketch; and vocabularies of English, American and Australian Slang. London: Rou- tledge & Kegan Paul. SAINÉAN, L. (1907). L'argot ancien (1455-1850), ses éléments constitutifs, ses rap- ports avec les langues secrètes de l'Europe méridionale et l'argot moderne. Avec un appendice sur l'argot jugé par Victor Hugo et Balzac. Paris: Honoré Champion Éditeur. SOURDOT, M. (1991). „Argot, jargon, jargot”. Langue française, nr. 90, pp. 13- 27, articol disponibil online. URL: <http://www.persee.fr/doc/lfr_ 0023- 8368_1991_num_90_1_6192>. 21  ARGOTICA 1(5)/2016  SOURDOT, M. (2002). „L'argotologie : entre forme et fonction”. La linguistique, vol. 38, nr. 1, pp. 25-40, articol disponibil online. URL: <https:// www.cairn.info/revue-la-linguistique-2002-1.htm>. STEIN, A. L. (1974). L'Écologie de l'Argot ancien. Paris : A. G. Nizet. VENDRYES, J. (1921). Le langage. Introduction linguistique à l'histoire. Paris: La renaissance du livre. 22